Les entitats organitzadores de les activitats de lleure a les comarques del Camp de Tarragona han notificat a la Direcció General de Joventut (DGJ) un total de 409 activitats per aquest estiu fins a dia d'avui.
Les entitats d'educació en el lleure, associacions educatives juvenils, associacions de pares i mares, empreses i institucions organitzadores tenen de termini fins a set dies abans de l'inici de l'activitat per a notificar-les electrònicament a la DGJ, de manera que les xifres encara poden créixer les properes setmanes.
A aquestes activitats hi ha inscrits, hores d'ara, un total de 12.631 participants, 1.959 monitors i dirigents i 183 persones de suport, que majoritàriament faran casals de vacances (9.292 inscrits en 309 activitats).
La resta d'activitats es reparteixen entre les colònies (2.550 i 54 activitats), les acampades (589 i 34), els camps de treball (110 i 7) i les rutes (90 i 6).
I pel que fa al lloc de realització, el Tarragonès és, fins a data d'avui, la comarca amb més participants inscrits (4.107), seguida del Baix Camp (3.328), el Baix Penedès (1.933), la Conca de Barberà (1.568), l'Alt Camp (1.204) i el Priorat (491).
Són dades que ha donat a conèixer aquest matí la directora general de Joventut, Laia Girós, i el director general de l'Agència Catalana de la Joventut, Cesc Poch, durant la visita al camp de treball "Recuperem els torrents de Valls", que de l'11 al 25 de juliol té lloc a la capital de l'Alt Camp.
És el primer any en què Joventut organitza aquest camp, en el qual 20 joves de 14 a 17 anys talen i desbrossen espècies exòtiques invasores dels torrents del poble, hi retiren residus de la Rasa de Masmolets i hi replanten arbustos i arbres autòctons de ribera.
Durant la visita -a la qual també hi han assistit l'alcaldessa de Valls, Dolors Farré i el delegat del Govern al Camp de Tarragona, Òscar Peris- els representants de Joventut han agraït la tasca dels monitors i monitores d'aquest casal i han posat en valor l'aposta del Departament d'Afers Socials i Famílies perquè desenes de milers de joves puguin gaudir d'un estiu amb lleure educatiu.
En concret, Laia Girós i Cesc Poch han recordat les diferents accions del Departament per arribar-hi, com són el consens de la Taula de Governança, l'establiment de protocols de salut per a les diferents activitats de lleure, la formació de 14.201 monitors i monitores per garantir aquests protocols, una aportació d'1,5 M€ a les entitats per contractar 136 monitors/es joves de suport, una subvenció d'1 M€ per comprar material sanitari o l'ajut extraordinari de 3,5 M€ per garantir que fins a 40.000 infants i joves de famílies vulnerables puguin tenir igualtat d'oportunitats a l'hora de poder accedir a una activitat de lleure educatiu.
A continuació, la comitiva també ha conegut de primera mà el desenvolupament del tercer torn de les colònies musicals de "L'estiu és teu!" que del 19 al 25 de juliol tenen lloc a l'alberg de L'Espluga de Francolí.
Un total de 41 infants i joves de 7 a 17 anys hi aprenen tecnologia i creació musical (novetat d'aquest 2020 pels nois i noies sense experiència prèvia) o bé formen part d'un conjunt instrumental i de combo (pels que ja saben música).
A la tarda, els responsables de Joventut també visitaran les colònies English Summer que del 5 al 17 de juliol es fan a la casa de colònies La Capella, a Poblet.
Un total de 102 participants de 6 a 17 anys i 15 monitors i monitores hi aprenen anglès combinat amb activitats de lleure educatiu.